’हून ते घरा दा छड़ा नां गै, बो कदें साढ़ा बी घर हुन्दा हा माश्टर जी। दो सौ घमां जिमीं ही त्रै भाइयें दी। जिन्ना चिर पंजें-सत्तें ब्रह्मैने गी रुट्टी नेईं सा खलाई लैन्दा मेरा भाइया, इन्ना चिर ओ पानियां दा घुट्ट नेईं सा पीन्दा। बुड्डा होन लगा हा बो रोज दौं क्रो टक्कड़ू चढ़ियै गौरी कुंड जन्दा, बम्बे हेठ न्हौन्दा, शिबें दी भगती करदा ते फी घर औन्दे-औंदे बाद पंजे-सत्तें बृहैम्नै गी कन्नै फेरियै लेई औन्दा। हून ते अम्मां नेईं रेई दी, भाइया नेईं रेदा, जीमीं किश सरकारा नै खूसी लैती दी ऐ, किश सीरीकें साम्भी लैती दी ऐ ते ओ घर जेदे अंगनै औं कदें खेडदी हुन्दी ही भलेयां गरसाल होई गेदे न । परार ग्रां दे म्हाशे आए मेरे कश जे ओ घर उन्दे नां लिखी देआं। में लिखी दित्ते। हुन कुन्न जाना ते रौह्ना उत्थैं जेड़ा छोड़ेआ ग्रां, ओदा के लैना नां। की माश्टर जी ?’